
Szabályozás információs aszimmetria mellett - Egy ágensalapú megközelítés

A dolgozat az ágensalapú modellezéssel (ABM- Agent Based Modeling) foglalkozik, elsősorban annak közgazdasági alkalmazási lehetőségeivel, korlátaival.
A dolgozat első fele bemutatja az ABM szemléletét és módszertanát, először röviden, majd az egyes pontokat részletesen. Kitérünk többek között a tudományág helyzetére, eddigi alkalmazási területeire, kihívásaira és kapcsolatára más diszciplínákkal. Összevetjük a modellezés hagyományos módszereivel, elméleteivel, felhívjuk a figyelmet előnyeire, de ugyanakkor hátrányaira és a kritikákra is. Nem az a célunk, hogy bemutassuk, hogy az ABM minden szituációban a lehető legjobb választás, az optimális eszköz adott jelenségtől és a modellező céljaitól függ. Az ABM bemutatásával azonban megmutatjuk, hogy amennyiben fő előnyei kiaknázhatóak (heterogenitás, térbeli és tökéletlen információs jelleg, korlátolt racionalitás, kölcsönös kapcsolatok), akkor ez lehet a legjobb út.
A dolgozat második fele egy demonstrációs modellt tartalmaz, melyet mi implementáltunk. A modell vállalatok versengését mutatja be, ahol a piac térbeli leképezése egy négyzetháló. Egy-egy vállalat az egyes mezőkben tevékenykedhet üzemek működtetésével, mely mezők kereslete időben változhat. Ennek megfelelően a profitmaximalizáló vállalatok - a játék szabályai szerint - önállóan döntenek a terjeszkedésről vagy az elmozdulásról. A modell vizsgálata főleg az információ- jólét- szabályozási stratégiák illetve a szabályozás optimális értéke kérdések köré épül. Az eredményeket széleskörűen megvizsgáltuk és gyakorlati szempontból is érdekes következtetéseket vontunk le. 



